**MOKSLO POPULIARINIMO PROJEKTŲ**

**SKATINIMO KONKURSO SĄLYGOS**

|  |
| --- |
| **PATVIRTINTA** |
| Lietuvos mokslų akademijos |
| 2022-05-16 prezidento įsakymu Nr.18/22-T |

**TURINYS**

|  |  |
| --- | --- |
| 1. | BENDROSIOS NUOSTATOS |
| 2. | KONKURSO TIKSLAI IR UŽDAVINIAI |
| 3. | DALYVAVIMAS KONKURSE |
| 4. | PARAIŠKŲ RENGIMAS IR TEIKIMAS |
| 5. | PARAIŠKŲ ADMINISTRACINĖ PATIKRA |
| 6. | PARAIŠKŲ VERTINIMAS |
| 7. | APDOVANOJIMŲ KATEGORIJOS IR DYDŽIAI |
| 8. | KITOS NUOSTATOS |
|  |  |
|  | PRIEDAI: |

Priedas Nr. 1 – Konkurso paraiškos forma;

Priedas Nr. 2 – Konkurso dalyvių tinkamumo reikalavimai;

Priedas Nr. 3 – Paraiškų vertinimo kriterijai.

# BENDROSIOS NUOSTATOS

1.1. Lietuvos mokslų akademija (toliau – **Akademija**) vykdo Mokslo populiarinimo projektų skatinimo konkursą (toliau – **konkursas**) bei kviečia suinteresuotus fizinius ir juridinius asmenis ar jų grupes (toliau – **konkurso dalyviai**) teikti paraiškas dalyvauti konkurse.

1.2. Konkursas vykdomas vadovaujantis 2012 m. spalio 29 d. EK reglamento (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL 2012 L 362, p. 1), 2015 m. kovo 9 d. Lietuvos Respublikos švietimo ir mokslo ministro įsakymu Nr. V-193 „Dėl 2014–2020 metų ES fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 9.3.3 konkretaus uždavinio „sustiprinti viešojo sektoriaus tyrėjų gebėjimus bei pajėgumus vykdyti aukšto lygio MTEP veiklas“ projektų finansavimo sąlygų aprašo patvirtinimo“, Lietuvos Respublikos civiliniu kodeksu, kitais ES fondų finansuojamų projektų administravimą ir vykdymą reglamentuojančiais teisės aktais ir šiomis konkurso sąlygomis.

1.3. Konkursas vykdomas vadovaujantis lygiateisiškumo, skaidrumo ir nediskriminavimo principais, laikantis konfidencialumo bei nešališkumo reikalavimų.

1.4. Asmuo, įgaliotas bendrauti su paraiškų teikėjais ir gauti iš jų pranešimus, susijusius su konkurso procedūromis – projekto vadybininkė Sigita Zakarevičienė, tel. +370 648 08163, el. pašto adresas s.zakareviciene@lma.lt, adresas Gedimino pr. 3, 01103 Vilnius.

1.5. Konkursas, konkurso dokumentai, jų paaiškinimai ir patikslinimai skelbiami interneto svetainėse www.lma.lt ir www.esinvesticijos.lt.

# KONKURSO TIKSLAI IR UŽDAVINIAI

2.1. Konkurso tikslas – apdovanoti geriausiai įgyvendintus mokslo populiarinimo projektus. Apdovanojimai skiriami trijose kategorijose: (i) plačiajai visuomenei skirti mokslo populiarinimo renginiai (seminarai, konferencijos, atvirų durų dienos, mokslinės dirbtuvės ir kt.); (ii) audiovizualinių priemonių projektai (TV ir interneto projektai, filmai, parodos ir kt.); (iii) projektai, kurių įgyvendinimui panaudojamos kitos priemonės (leidiniai, žaidimai, ekskursijos ir kt.).

2.2. Konkursu siekiama skatinti asmenis ir organizacijas šiuolaikinėmis priemonėmis pristatyti mokslo svarbą visuomenės raidai, viešinti mokslo ir technologijų naujausius pasiekimus, padėti visuomenei tinkamai įvertinti mokslinę veiklą ir jos rezultatus, didinti mokslininko profesijos patrauklumą, skatinti tyrėjų ir visuomenės dialogą, gerinti visuomenės gebėjimus suprasti naujausius mokslo ir technologijų pasiekimus. Organizuojant konkursą keliami uždaviniai:

2.2.1. įtraukti kuo daugiau suinteresuotų asmenų ir organizacijų organizuojant ir vykdant mokslo populiarinimo priemones;

2.2.2. skatinti įvairių, inovatyvių, tarpdisciplininių mokslo populiarinimo priemonių kūrimą ir įgyvendinimą;

2.2.3. didinti informacijos apie mokslą ir technologijas prieinamumą pasitelkiant visuomenės informavimo priemones ir informacijos viešinimo kanalus;

2.2.4. užkirsti kelią pseudomokslinėms ir antimokslinėms idėjoms visuomenėje plisti.

2.3. Konkursui teikiami *įgyvendinti* mokslo populiarinimo projektai. Projektai turi atitikti konkurso tikslus ir viešuosius poreikius, būti orientuoti į mokslo ir technologijų idėjų, tendencijų bei perspektyvų pristatymą, o ne į konkurso dalyvių veiklos, paslaugų ar prekių (įskaitant, bet neapsiribojant, – prekės ženklų) viešinimą ar privačius komercinius interesus.

# DALYVAVIMAS KONKURSE

3.1. Konkurse gali dalyvauti kiekvienas fizinis ar juridinis asmuo arba tokių asmenų grupė. Konkurse negali dalyvauti Akademijos darbuotojai, projekto „Nacionalinės mokslo populiarinimo sistemos plėtra ir įgyvendinimas“ partneriai. Konkursui negali būti teikiami projektai, kuriems įgyvendinti jau buvo skirtas finansavimas iš ES struktūrinių fondų.

3.2. Konkurso dalyvis gali pateikti ne daugiau kaip dvi paraiškas ir individualiai arba kaip ūkio subjektų grupės dalyvis pasiūlyti ne daugiau kaip du įgyvendintus projektus. Jei konkurso dalyvis pateikia daugiau kaip dvi paraiškas arba kaip ūkio subjektų grupės narys dalyvauja teikiant daugiau kaip du įgyvendintus projektus, visos jo paraiškos bus atmestos.

3.3. Jei konkurse dalyvauja ūkio subjektų grupė, ji turi pateikti jungtinės veiklos sutarties kopiją. Jungtinės veiklos sutartyje turi būti nurodyti kiekvienos jungtinės veiklos sutarties šalies įsipareigojimai vykdant projektą; taip pat numatyta, kuris vienas iš jungtinės veiklos dalyvių atstovauja jungtinės veiklos grupei santykiuose su Akademija.

3.4. Konkurso dalyviai turi atitikti tinkamumo reikalavimus, išvardytus konkurso dalyvių tinkamumo reikalavimuose (žr. 2 priede). Jei konkurse dalyvauja ūkio subjektų grupė, tinkamumo reikalavimus turi atitikti kiekvienas šios ūkio subjektų grupės narys atskirai.

3.5. Konkurso dalyviai konkursui teikia tik *visiškai įgyvendintus* mokslo populiarinimo projektus, kurie yra faktiškai realizuoti per 12 (dvylika) mėnesių iki paraiškos pateikimo termino pabaigos t. y. **nuo 2022 m. sausio 06 d. iki 2023 m. sausio 05 d.,** bei apmokėtos konkurso dalyvio ir (arba) trečiųjų asmenų lėšomis.

# PARAIŠKŲ RENGIMAS IR TEIKIMAS

4.1. Konkurso dalyvio teikiama paraiška dalyvauti konkurse ir kiti konkurso sąlygose nustatyti dokumentai turi būti parengti ir pateikti pagal šiame skirsnyje nurodytus reikalavimus. Akademija gali savo iniciatyva arba konkurso dalyvių prašymu konkurso reikalavimus patikslinti (paaiškinti). Konkurso reikalavimų patikslinimai (paaiškinimai) turi būti paskelbti Akademijos interneto svetainėje www.lma.lt ir svetainėje www.esinvesticijos.lt likus ne mažiau kaip 30 (trisdešimt) kalendorinių dienų iki paraiškų pateikimo pabaigos. Akademijai pakeitus ar papildžius konkurso sąlygas ir (arba) jų priedus, konkurso dalyviai, rengdami ir teikdami paraiškas, privalo atsižvelgti į pakeitimus ir jų priedus.

4.2. Konkurso dalyvis turi pateikti paraišką elektroninėmis priemonėmis, elektroniniu adresu <http://www.lma.lt/mokslo-populiarinimo-projektu-skatinimo-konkursas>

Dokumentai ar skaitmeninės dokumentų kopijos turi būti pateikti PDF formatu.

4.3. Paraiška gali būti siunčiama pasirašyta ir nuskenuota arba pasirašyta konkurso dalyvio (arba jo įgalioto asmens) saugiu elektroniniu parašu[[1]](#footnote-1), atitinkančiu Lietuvos Respublikos elektroninio parašo įstatymo nustatytus reikalavimus.

4.4. Paraišką sudaro ši elektronine forma pateiktų dokumentų visuma (Akademija pasilieka teisę prašyti konkurso dalyvio pateikti pažymų ar kitų su paraiška teikiamų dokumentų originalus):

4.4.1. užpildyta paraiška dalyvauti konkurse pagal šių konkurso sąlygų 1 priede pateiktą formą;

4.4.2. užpildyta konkurso dalyvio atitikties deklaracija, parengta pagal konkurso sąlygų 2 priede pateiktą formą;

4.4.3. kai konkurse dalyvauja ūkio subjektų grupė, jungtinės veiklos sutartis arba tinkamai patvirtinta jos kopija;

4.4.4. kai konkurse dalyvauja juridinis asmuo, dokumentas, patvirtinantis paraišką pasirašiusio asmens įgaliojimus (dokumentas, patvirtinantis asmens paskyrimą juridinio asmens vadovu; kitas dokumentas, patvirtinantis asmens vadovavimą juridiniam asmeniui; įgaliojimas ir pan.).

4.5. Visi konkurso dalyvio dokumentai pateikiami lietuvių kalba. Jei dokumentai yra parengti kita kalba, Akademijai turi būti pateiktas vertėjų biuro antspaudu ir parašu patvirtintas vertimas į lietuvių kalbą (pateikiama skaitmeninės tų dokumentų ir jų vertimo kopijos).

4.6. Paraiškos su įgyvendintų projektų aprašymais turi būti pateiktos ne vėliau kaip iki 2023 m. sausio 05 d. (įskaitytinai). Vėliau gautos paraiškos nebus priimamos ir nagrinėjamos. Akademija neatsako už elektros tiekimo ar elektroninių laiškų serverių sutrikimus, už pavėluotai gautą paraišką.

4.7. Akademija turi teisę pratęsti mokslo populiarinimo veiklos projektų atrankos terminą. Apie naują pateikimo terminą Akademija praneša raštu registruotiems konkurso dalyviams ir skelbia Akademijos interneto svetainėje [www.lma.lt](http://www.lma.lt) bei svetainėje www.esinvesticijos.lt.

4.8. Iki paraiškų priėmimo termino pabaigos konkurso dalyviai gali pakeisti ar atšaukti pateiktą paraišką. Apie tokį pakeitimą ar atšaukimą konkurso dalyvis privalo pranešti Akademijai elektoriniu paštu iki paraiškų pateikimo termino pabaigos. Paraiška nebus pakeista ar atšaukta, jei toks konkurso dalyvio pranešimas bus gautas vėliau nustatyto termino.

# PARAIŠKŲ ADMINISTRACINĖ PATIKRA

5.1. Paraiškų tikrinimo procedūras Akademija vykdo nedalyvaujant dokumentus pateikusiems konkurso dalyviams ar jų atstovams. Konkursui pateiktų dokumentų administracinės atitikties vertinimą atlieka Akademijos paskirti atsakingi asmenys.

5.2. Paraiškų administracinės atitikties vertinimo tikslas – nustatyti, ar nėra priežasčių, dėl kurių pateikta paraiška, vadovaujantis šiomis konkurso sąlygomis, turi būti atmesta. Akademija atmeta paraišką, jeigu:

5.2.1. paraišką pateikė konkurso dalyvis, kuriam neleidžiama dalyvauti konkurso procedūroje;

5.2.2. paraiška neatitinka konkurso sąlygose nurodytos formos ir (arba) turinio reikalavimų; arba netinkamai užpildyta; arba su paraiška nepateikti visi 4.4 punkte nurodyti dokumentai ir informacija;

5.2.3. konkurso dalyvis neatitinka konkurso dalyvių tinkamumo reikalavimų, nurodytų konkurso sąlygų 2 priede, arba konkurso dalyvis pateikė netikslius ar neišsamius duomenis apie savo tinkamumą ir, Akademijai prašant, per nustatytą terminą deramai nepatikslino, nepapildė, nepaaiškino pateiktų netikslių ar neišsamių duomenų;

5.2.4. konkurso dalyvis paraiškoje pateikė tikrovės neatitinkančią informaciją, kurios neatitikimą tikrovei Akademija gali įrodyti teisėtomis priemonėmis.

5.3. Jeigu Akademija turi abejonių dėl konkurso dalyvio atitikties 2 priede nurodytiems kriterijams, ji turi teisę kreiptis į kompetentingas institucijas ar kitus konkurso dalyvio nurodytus asmenis (užsakovus, klientus) tam, kad būtų gauta visa informacija apie konkurso dalyvį ir jo konkursui teikiamą projektą. Jeigu tokie asmenys nepatvirtina konkurso dalyvio pateiktos informacijos teisingumo, Akademija turi teisę pašalinti konkurso dalyvį iš dalyvavimo konkurse.

5.4. Akademijai priėmus sprendimą atmesti konkurso dalyvio paraišką, apie atmetimą jis informuojamas per 3 (tris) darbo dienas nuo atitinkamo sprendimo priėmimo.

# PARAIŠKŲ VERTINIMAS

6.1. Konkurso dalyvių projektų vertinimą pagal konkurso sąlygų 3 priede nurodytus vertinimo kriterijus atlieka Akademijos sudaryta **Vertinimo komisija**.

6.2. Konkurso dalyvių paraiškų nagrinėjimas ir vertinimas vykdomas konfidencialiai, nedalyvaujant konkurso dalyvių atstovams. Vertinimo komisija veikia pagal Akademijos prezidento patvirtintą komisijos darbo reglamentą. Įvertinusi paraiškas, Vertinimo komisija priima sprendimą dėl projektų apdovanojimo.

# APDOVANOJIMŲ KATEGORIJOS IR DYDŽIAI

7.1. Apdovanojimas yra projekto finansavimo forma, kai konkurso būdu atrinktam laimėtojui už mokslo populiarinimo veiklos projekto veiklų įgyvendinimą skiriama fiksuota lėšų suma.

7.2. Konkurso laimėtojais skelbiami Vertinimo komisijos daugiausia vertinimo balų surinkę konkurso dalyvių įgyvendinti mokslo populiarinimo veiklos projektai kiekvienoje iš trijų kategorijų:

(i) plačiajai visuomenei skirti mokslo populiarinimo renginiai (seminarai, konferencijos, atvirų durų dienos, mokslinės dirbtuvės ir kt.);

(ii) audiovizualinių priemonių projektai (TV ir interneto projektai, filmai, parodos ir kt.);

(iii) projektai, įgyvendinti naudojant kitas priemones (leidiniai, žaidimai, ekskursijos ir kt.).

7.3. Visose trijose kategorijose skiriama po vieną iš šių premijų:

Pirmosios vietos laimėtojui – 8 000 eurų;

Antrosios vietos laimėtojui – 5 000 eurų;

Trečiosios vietos laimėtojui – 3 000 eurų;

Ketvirtosios vietos laimėtojui – 2 000 eurų;

Penktosios vietos laimėtojui – 1 000 eurų.

7.4. Viena prizinė vieta skiriama tik vienam laimėtojui. Tuo atveju, kai projektą, pripažintą laimėjus prizinę vietą, pateikė jungtinės veiklos (partnerystės) sutarties pagrindu veikianti konkurso dalyvių grupė, apdovanojimas išmokamas jungtinės veiklos dalyviui, kuriam įgaliojimu arba jungtinės veiklos sutartimi suteikta teisė dalyvauti konkurse visų partnerių vardu.

7.5. Galutinį sprendimą dėl apdovanojimo (-ų) išmokėjimo, vadovaudamasis Vertinimo komisijos nutarimu, priima Akademijos vadovas ar jo įgaliotas asmuo.

7.6. Su dalyvavimu konkurse susijusias išlaidas konkurso dalyviai padengia patys. Akademija neįsipareigoja atlyginti ir negali būti laikoma atsakinga už jokias paraiškos rengimo ir (arba) kitas su dalyvavimu ir (arba) pasirengimu dalyvauti konkurso procedūrose susijusias išlaidas, įskaitant atvejus, kai konkurso procedūros yra nutraukiamos Akademijos iniciatyva, nepriklausomai nuo konkurso procedūrų nutraukimo priežasčių.

# KITOS NUOSTATOS

8.1. Lėšos apdovanojimams skiriamos iš projekto „Nacionalinės mokslo populiarinimo priemonių sistemos sukūrimas ir įgyvendinimas“ asignavimų.

8.2. Informacija apie konkurso laimėtojus skelbiama Akademijos interneto svetainėje www.[lma.lt](http://www.lma.lt) ir, remiantis Lietuvos Respublikos finansų ministro įsakymu Nr. 1K-316 numatyta tvarka, svetainėje www.esinvesticijos.lt.

8.3. Dėl aplinkybių, kurių nebuvo galima numatyti iš anksto, Akademija turi teisę vienašališkai iki sprendimo dėl konkurso laimėtojų paskelbimo nutraukti šio konkurso procedūras.

8.4. Bet kokie konkurso dalyvių reikalavimai ir (ar) pretenzijos dėl konkurso rezultatų turi būti pateikti Akademijai raštu per 10 (dešimt) kalendorinių dienų nuo paskelbimo apie Akademijos priimtą sprendimą dienos.

8.5. Konkurso dalyviams tenka visa atsakomybė, jeigu teikiant paraišką pažeidžiamos trečiųjų asmenų intelektinės nuosavybės teises. Tokiu atveju, konkurso dalyvis privalo nedelsdamas pašalinti tokius pažeidimus ir savo sąskaita atlyginti visas Akademijos dėl to patirtas išlaidas.

8.6. Visi su šio konkurso sąlygomis ir procedūromis susiję ginčai yra sprendžiami Lietuvos Respublikos Civilinio kodekso nustatyta tvarka.

8.7. Su premija susijusius fizinių asmenų pajamų mokesčius sumoka Akademija Lietuvos Respublikos įstatymų ir kitų teisės aktų numatyta tvarka.

Mokslo populiarinimo

projektų skatinimo konkurso

sąlygų 1 priedas

**PARAIŠKOS FORMA**

**\_\_\_\_\_\_\_\_\_\_\_\_\_\_\_\_\_\_**

(data, laikas)

1. **Duomenys apie konkurso dalyvį**

|  |  |
| --- | --- |
| Vardas, pavardė ar pavadinimas |  |
| Asmens ar įmonės kodas |  |
| Konkurso dalyvio atstovas |  |
| Adresas, pašto indeksas |  |
| Telefono numeris |  |
| El. pašto adresas |  |
| Banko sąskaitos numeris |  |

1. **Informacija apie projekto partnerį (-ius)**

|  |  |
| --- | --- |
| Ūkio subjekto pavadinimas |  |
| Įmonės kodas |  |
| Adresas, pašto indeksas |  |
| Kontaktinis asmuo |  |
| Telefono numeris |  |
| El. pašto adresas |  |

***Pastaba****. Jei projekto partnerių yra daugiau nei vienas, konkurso dalyvis įterpia papildomą lentelę (-es).*

1. **Įgyvendinto mokslo populiarinimo projekto aprašymas**

|  |
| --- |
| **Projekto pavadinimas:** |
| **Vykdymo laikas (mėnesiais):**  *(projekto įgyvendinimo laikotarpis – iki 12 mėnesių, nuo 2022 m. sausio 06 d. iki 2023 m. sausio 05 d.)* |
| **Tikslas:** |
| **Uždaviniai:** |
| **Aprašas:**  (*aprašykite projektą, įvykdytas veiklas, pasiektus rezultatus; iki 4000 spaudos ženklų*) |
| **Kategorija, kuriai priskiriamas įgyvendintas projektas**  *(nurodyti tinkamą pagal Konkurso sąlygų 2.1. punktą)* |
| **Projekto atitikties konkurso uždaviniams pagrindimas:** |
| **Projekto tikslinės grupės ir jų aprėptis:**  (*pateikite pagrįstą įvertinimą, kokios tikslinės grupės buvo pasiektos ir kokiu mastu, kaip projekto įgyvendinimas prisidėjo prie jų poreikių tenkinimo*) |
| **Pasitelkti subtiekėjai / subteikėjai / subrangovai:**  (*nurodykite, jeigu įgyvendindami projektą dalį projekto veiklų perdavėte tretiesiems asmenims*) |
| **Projekto rezultatų sklaida ir poveikis visuomenei:**  (nurodykite *įgyvendintas viešinimo priemones, aprėptį, tiražus ir kt., įvertinkite projekto rezultatų kokybinį poveikį visuomenei*) |
| **Projekto tęstinumo galimybės:** |

1. **Konkurso dalyvio deklaracija**

Atidžiai išnagrinėjome Akademijos vykdomo konkurso sąlygas ir dokumentus, konkurso procedūrų metu Akademijos pateiktus paaiškinimus. Teikdami šią paraišką patvirtiname, kad visa joje pateikta informacija yra teisinga, mes nenuslėpėme jokios informacijos, kurią, vadovaudamiesi konkurso sąlygomis, privalėjome pateikti. Patvirtiname, kad teikdami paraišką nepažeidžiame jokių autorinių ar kitų intelektinės nuosavybės teisių.

Suprantame, kad, nurodžius tikrovės neatitinkančią informaciją, mūsų pateiktas projektas bus atmestas.

1. **Prie paraiškos pridedami dokumentai:**

5.1. konkurso sąlygų 2 priede nurodyta konkurso dalyvio atitikties deklaracija;

5.2. jei projektas vykdomas su partneriais, jungtinės veiklos sutartis (-ys);

5.3. konkurso dokumentus pasirašiusio asmens įgaliojimų patvirtinimas (dokumentas, patvirtinantis asmens paskyrimą juridinio asmens vadovu; kitas dokumentas, patvirtinantis asmens vadovavimą juridiniam asmeniui; įgaliojimas ir pan.).

Konkurso dalyvio vadovo arba įgalioto asmens \_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

vardas, pavardė parašas

A.V.

Mokslo populiarinimo

projektų skatinimo konkurso

sąlygų 2 priedas

Lietuvos mokslo akademijai

**KONKURSO DALYVIO ATITIKTIES DEKLARACIJA**

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ,

(Tiekėjo vadovo ar jo įgalioto asmens pareigų pavadinimas, vardas, pavardė)

tvirtinu, kad mano vadovaujamo (-os) (atstovaujamo (-os))\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ,

(Tiekėjo pavadinimas)

dalyvaujančio (-ios) Lietuvos mokslų akademijos vykdomame Mokslo populiarinimo projektų skatinimo konkurse, paskelbtame 2022 m. birželio 06 d., atitikties tinkamumo reikalavimams duomenys yra tokie:

(*konkurso dalyvis nurodo atitikimą nurodytiems tinkamumo reikalavimams, pažymėdamas stulpeliuose „Taip“ arba „Ne“*)

|  |  |  |  |
| --- | --- | --- | --- |
| Nr. | **Tinkamumo reikalavimai** | **Taip** | **Ne** |
| 1 | Konkurso dalyvis (fizinis asmuo) arba konkurso dalyvio (juridinio asmens) vadovas ar ūkinės bendrijos tikrasis narys (nariai), turintis (turintys) teisę juridinio asmens vardu sudaryti sandorį, ar buhalteris (buhalteriai), ar kitas (kiti) asmuo (asmenys), turintis (turintys) teisę surašyti ir pasirašyti tiekėjo apskaitos dokumentus, *neturi* teistumo (arba teistumas yra išnykęs ar panaikintas); dėl tokio ūkio subjekto (juridinio asmens) per pastaruosius 5 metus *nebuvo* priimtas ir įsiteisėjęs apkaltinamasis teismo nuosprendis už dalyvavimą nusikalstamame susivienijime, jo organizavimą ar vadovavimą jam; kyšininkavimą, prekybą poveikiu, papirkimą, sukčiavimą, turto pasisavinimą, turto iššvaistymą, apgaulingą pareiškimą apie juridinio asmens veiklą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą apskaitos tvarkymą ar piktnaudžiavimą, kai šiomis nusikalstamomis veikomis kėsinamasi į Europos Sąjungos finansinius interesus, kaip apibrėžta Konvencijos dėl Europos Bendrijų finansinių interesų apsaugos 1 straipsnyje; nusikalstamą bankrotą; nusikalstamu būdu gauto turto legalizavimą. |  |  |
| 2 | Tiekėjas *nėra* bankrutavęs, likviduojamas, su kreditoriais sudaręs taikos sutarties, sustabdęs ar apribojęs savo veiklos arba jo padėtis pagal šalies, kurioje jis registruotas, įstatymus nėra tokia pati ar panaši. Jam *nėra* iškelta restruktūrizavimo, bankroto byla arba *nėra* vykdomas bankroto procesas ne teismo tvarka, *nėra* siekiama priverstinio likvidavimo procedūros ar susitarimo su kreditoriais arba jam *nėra* vykdomos analogiškos procedūros pagal šalies, kurioje jis registruotas, įstatymus. |  |  |

Man žinoma, kad jeigu Akademija nustatytų, jog pateikti duomenys yra neteisingi, pateikta paraiška nebus nagrinėjama ir bus atmesta.

Jei Akademija raštu pareikalaus, įsipareigoju pateikti šiuos atitiktį reikalavimams patvirtinančius dokumentus (išrašą iš teismo sprendimo arba Informatikos ir ryšių departamento prie Vidaus reikalų ministerijos ar valstybės įmonės Registrų centro Lietuvos Respublikos Vyriausybės nustatyta tvarka išduotą dokumentą, patvirtinantį jungtinius kompetentingų institucijų tvarkomus duomenis, arba atitinkamos užsienio valstybės institucijos dokumentus, išduotus ne anksčiau kaip 60 dienų iki projektų pateikimo termino pabaigos; valstybės įmonės Registrų centro arba atitinkamos užsienio šalies institucijos išduotą dokumentą, patvirtinantį, kad konkurso dalyvis nėra bankrutavęs, likviduojamas, jam nėra iškelta bankroto byla ar vykdomas bankroto procesas ne teismo tvarka, nėra siekiama priverstinio likvidavimo procedūros ar susitarimo su kreditoriais, išduotą ne anksčiau kaip iki 60 dienų iki projektų pateikimo termino pabaigos).

Jeigu projektą teikia ūkio subjektų grupė, tai atitikties deklaraciją turi pateikti kiekvienas ūkio subjektų grupės dalyvis atskirai.

Jeigu Akademija turi abejonių dėl konkurso dalyvio atitikties šiame priede nurodytiems kriterijams, ji turi teisę kreiptis į kompetentingas institucijas ar kitus konkurso dalyvio nurodytus asmenis, kad gautų visą apie konkurso dalyvį reikalingą informaciją. Tuo atveju, jeigu tokie asmenys nepatvirtina konkurso dalyvio pateiktos informacijos teisingumo, Akademija turi teisę atmesti konkurso dalyvio paraišką.

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| (Tiekėjo arba jo įgalioto asmens pareigų pavadinimas) |  | (Parašas) |  | (Vardas ir pavardė) |  |

Mokslo populiarinimo

priemonių apdovanojimų konkurso

sąlygų 3 priedas

**PROJEKTO VERTINIMO KRITERIJAI**

|  |  |  |  |
| --- | --- | --- | --- |
| **Nr.** | **Vertinimo kriterijus** | **Kriterijaus pagrindimas** | **Įvertinama balais nuo 0–10 (10 – visiškai atitinka, 0 – visiškai neatitinka). Maksimalus balų skaičius – 50** |
| 1. | *Projekto atitiktis konkurso tikslui* | Ar priemonė atitinka konkurso tikslą ir uždavinius? |  |
| 2. | *Projekto originalumas* | Ar įgyvendinant projektą pritaikyti nauji, originalūs sprendimai, naudotos šiuolaikinės technologijos? |  |
| 3. | *Projekto profesionalūs sprendimai ir tarptautiškumas* | Ar projektas atliktas profesionaliai, jame atsispindi mokslo ir visuomenės raidos tendencijos, įvertintas tarptautinis kontekstas? |  |
| 4. | *Projekto tikslingumas, poveikis visuomenei ir sklaida* | Kokia ir kokio dydžio tikslinė auditorija pasiekta? Rezultatų poveikis visuomenei. Ar projekto temos patrauklios įvairioms visuomenės grupėms? Kokios viešinimo priemonės buvo naudojamos? |  |
| 5. | *Projekto tęstinumas* | Ar gali būti tęsiamas projektas ar jo poveikis? Kaip planuojama tai daryti? Ar tam yra potencialo? |  |

1. Rekomenduojame naudotis nemokama dokumentų pasirašymo programine įranga internete arba įsidiegti elektroninio parašo programinę įrangą kompiuteryje. Pavyzdžiui, gali būti naudojama nemokama programinė įranga [**Signa**](https://signa.mitsoft.lt/signa-web/app/index.html/ln/lt), internetinė paslauga [**Gosign**](https://www.gosign.lt/lt/dokumentoikelimas/pasirasymas) arba mokama internetinė platforma [**Dokobit**](https://www.dokobit.com/lt). Minėtos priemonės leidžia pasirašyti ir mobiliuoju elektroniniu parašu. [↑](#footnote-ref-1)